藍田山石門精舍
作者：王維
朝代：唐

paragraphs: 落日山水好，漾舟信歸風。
探奇不覺遠，因以緣源窮。
遙愛雲木秀，初疑路不同。
安知清流轉，偶與前山通。
捨舟理輕策，果然愜所適。
老僧四五人，逍遙蔭松栢。
朝梵林未曙，夜禪山更寂。
道心及牧童，世事問樵客。
暝宿長林下，焚香臥瑤席。
澗芳襲人衣，山月暎石壁。
再尋畏迷誤，明發更登歷。
笑謝桃源人，花紅復來覿。